text: Medarbejder stjal værktøj for knap en halv million kroner
  09 januar 2017 kl. 15.53
  En 31-årig mand fra Vejen erkender, at han har stjålet alt fra skruetrækkere til boremaskiner fra sin arbejdsplads.
  Lokalpolitiet i Vejen fik store øjne, da de i sidste uge ransagede den mistænkte mands bopæl. Frem dukkede der nemlig en masse tyvekoster, som den 31-årige mand gennem de seneste par år har stjålet fra sin arbejdsplads i byen.
  - Det hele var der stadigvæk, og vi kunne fylde en hel varevogn med værktøj, fortæller politikommissær Henrik Thrane Jensen til TV SYD.
  Henrik Thrane Jensen, politikommissær, Vejen Lokalpoliti: "Det hele var der stadigvæk, og vi kunne fylde en hel varevogn med værktøj"
  Ifølge politiet så havde mandens arbejdsplads gennem længere tid undret sig over det store svind, og derfor fik de på et tidspunkt mistanke til den 31-årige.
  Den store mængde værktøj har ifølge politiet en samlet værdi af omkring 460.000 kroner, og det hele er såmænd nu kørt tilbage til arbejdsgiveren igen.
  - Vi har ikke kunnet bevise, at han har haft til hensigt at sælge noget af det stjålne værktøj, derfor er han kun blevet sigtet for tyveri, siger Henrik Thrane Jensen til TV SYD.
  